Borgernes egen sundhed må være incitament nok til at foretage de kontrolprøver, som fra på fredag ikke længere vil være krævet af staten.

Det er den generelle konsensus fra de miljøordførere, som har været med til at fjerne kontrolkravet for omkring 40.000 private boringer, som leverer vand til samme antal husstande.

»Din egen sundhed bør være incitament nok. Jeg synes, at det lægger sig meget godt op ad en borgerlig-liberal tankegang, at man ikke nødvendigvis skal have en statslig indblanding,« siger Carsen Bach, miljøordfører for Liberal Alliance.

Politisk beslutning

Store dele af de kommende ændringer i drikkevandsbekendtgørelsen sker ifølge Miljøstyrelsen på baggrund af direktivændringer i EU, men fratagelsen af kravet om kontrol for 40.000 husstande er en politisk beslutning.

Læs også: EU kan trække tæppet væk under nye danske drikkevandsregler

Den gør nemlig brug af en undtagelsesbestemmelse, som kan fratage enkeltvandforsyninger for disse kontrolkrav. Og det betyder, at fra den 27. oktober vil kontrollen, som brøndejeren blev pålagt at udføre af myndighederne, bortfalde. Dog vil kommunen være forpligtiget til at informere borgeren hvert femte år om fordelene ved at kontrollere kvaliteten af drikkevandet:

»For mig handler det her om, at man ene og alene er ansvarlig for at levere vand til sin egen husstand. Det, vi som stat har et ansvar for, er at sikre, at folk kender til de risici, som kan være ved ikke at kontrollere kvaliteten,« siger Mette Abildgaard, miljøordfører for det Konservative Folkeparti.

Ikke en sundhedsrisiko

I en tidligere artikel rejste geologisk seniorrådgiver ved Danmarks Naturfredningsforening Walter Brüsch kraftig kritik af beslutningen om at fjerne kontrolkravet:

»Man prisgiver de her mennesker. Hvis ikke der bliver ført kontrol af myndighederne, har jeg meget svært ved at se, hvorfor borgere skulle risikere at pådutte sig en regning, som i nogle tilfælde kan løbe op i flere hundredtusind kroner,« sagde Walter Brüsch i til Ingeniøren.

»Det her drejer sig ikke udelukkende om de personer, som ejer de små vandværker. De får også personer på besøg, som potentielt kan lide skade af kontamineret vand,« sagde Erik Arvin, professor emeritus i vandforsyning ved DTU Miljø, i samme artikel.

Men ifølge Pia Adelsteen, miljøordfører for Dansk Folkeparti, så er det folks eget ansvar at sikre, at det vand, som de indvinder og drikker, ikke er til skade for dem selv:

»Jeg ved ikke, om man kan kalde det en sundhedsrisiko. Hvis folk har valgt at hente deres drikkevand fra en privat boring, så må de selv have styr på kvaliteten,« siger Pia Adelsteen hun.

»Samtidig har det været vigtigt for mig, at der bliver opfordret til, at man fører den her kontrol, og så må det være op til borgeren selv, om de vil løbe den risiko, det er at lade være,« siger hun.